EUROOPA VÄÄRTPABERITURUJÄRELEVALVE OTSUS (EL) 2018/1466,

21. september 2018,

millega pikendatakse ja muudetakse ajutist keeldu otsuses (EL) 2018/795, millega keelatakse ajutiselt binaaroptsioonide jaeklientidele turundamine, levitamine või müük

EUROOPA VÄÄRTPABERITURUJÄRELEVALVE JÄRELEVALVENÕUKOGU,

võttes arvesse Euroopa Liidu toimimise lepingut;

võttes arvesse Euroopa Parlamendi ja nõukogu 24. novembri 2010. aasta määrust (EL) nr 1095/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ, (1) eelkõige selle artikli 9 lõiget 5, artikli 43 lõiget 2 ja artikli 44 lõiget 1;

võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (2) eriti selle artiklit 40;

võttes arvesse komisjoni 18. mai 2016. aasta delegeeritud määrust (EL) 2017/567, millega täiendatakse Euroopa Parlamendi ja nõukogu määrust (EL) nr 600/2014 seoses mõistete, läbipaistvuse, portfellide tihendamise ning toodetesse sekkumise ja positsioonide juhtimise järelevalvemeetmetega, (3) eriti selle artiklit 19,

ning arvestades järgmist:

1. Otsusega (EL) 2018/795 (4) keelas Euroopa Väärtpaberiturujärelevalve (ESMA) binaaroptsioonide turundamise, levitamise või müügi alates jaeklientidele 2. juulist 2018 kolmeks kuuks.

2. Vastavalt määruse (EL) nr 600/2014 artikli 40 lõikele 6 peab ESMA kohaldatud toodetesse sekkumise ajutise meetme läbi vaatama asjakohaste ajavahemike tagant ja vähemalt kord kolme kuu jooksul.

3. Binaaroptsioonide keelu läbivaatamisel toetus ESMA muu hulgas riiklike pädevate asutuste küsitlusele, (5) milles käsitleti tootesse sekkumise meetme praktilist rakendamist ja mõju, ning riiklikelt pädevatelt asutustelt või sidusrühmadelt saadud lisateabele.

4. Riiklikud pädevad asutused tuvastasid üksnes piiratud arvu näiteid, kus esines mittevastavusi ESMA toodetesse sekkumise meetmetega. Lisaks ei ole alates kokkulepitud meetmete teatamisest 27. märtsil 2018 uusi tegevuslube antud ühelegi ühingule, kes turundab, levitab või müüb binaaroptsioone.

5. Riiklikud pädevad asutused teatasid, et juulis 2018 oli soovi korral kutseliste klientidena koheldavate klientide arv mõnevõrra suurem kui juulis 2017. Soovi korral kutseliste klientidena koheldavate klientide arv on siiski suhteliselt väike võrreldes binaaroptsioonide pakkujate jaeklientide varasema arvuga. ESMA on teadlik, et mõned kolmandate riikide ühingud lähenevad aktiivselt liidu klientidele. Ilma tegevusloata või registreeringuta Euroopa Liidus on neil ühingutel lubatud pakkuda teenuseid liidus asutatud või asuvatele klientidele üksnes kliendi enda algatusel. Samuti on ESMA teadlik, et ühingud on alustanud muude spekulatiivsete investeerimistoodete pakkumist. ESMA jätkab nende muude toodete pakkumise jälgimist, et otsustada, kas mõni muu liidu tasandi meede oleks asjakohane.

6. Läbivaatamisperioodil ei saanud ESMA tõendeid, mis oleksid vastuolus tema üldise järeldusega investorite kaitse olulise probleemi kohta, mida käsitleti otsuses (EL) 2018/795. ESMA on seetõttu järeldanud, et otsuses (EL) 2018/795 käsitletud investorite kaitse oluline probleem jääb püsima, kui ta ei pikenda oma otsust keelata binaaroptsioonide turundamine, levitamine ja müük jaeklientidele.

7. Selle otsuse vastuvõtmisest saadik ei ole muudetud liidu õiguse alusel kohaldatavaid regulatiivseid nõudeid, mis endiselt ei lahenda ESMA tuvastatud ohtu. Lisaks ei ole riiklikud pädevad asutused võtnud meetmeid, et ohtu lahendada, või ei ole võetud meetmed ohtu piisavalt maandanud. Konkreetselt ei ole alates nimetatud otsuse vastuvõtmisest ükski pädev asutus vastu võtnud määruse (EL) nr 600/2014 (6) artikli 42 kohast riiklikku tootesse sekkumise meedet.

8. Otsusega (EL) 2018/795 kehtestatud keelu pikendamine ei avalda finantsturgude tõhususele või investoritele kahjustavat mõju, mis oleks ebaproportsionaalne meetme kasulikkusega, ega põhjusta õigusliku arbitraaži riski samadel põhjustel kui selles otsuses esitatud põhjused.

9. Kui ajutist keeldu ei pikendata, on ESMA arvates tõenäoline, et binaaroptsioone pakutakse taas jaeklientidele ja et turule jõuab sama või sarnane toode, mis tekitab tarbijatele otsuses (EL) 2018/795 kirjeldatud kahju.

10. Arvestades neid põhjusi koos otsuse (EL) 2018/795 esitatud põhjustega on ESMA otsustanud investorite kaitse olulise probleemi lahendamiseks pikendada keeldu veel ühe kolmekuulise perioodi võrra.

11. Keelu pikendamisel on ESMA uurinud hoolikalt, kas tema meetme kohaldamisalaga seoses on uusi tõendeid toodete kohta, mis tuleks pikendamisperioodi kohaldamisest välja jätta nende eriomaduste tõttu, mis ei põhjusta otsuse (EL) 2018/795 käsitletud investorite kaitse olulist probleemi.

12. Seoses sellega on ESMA saanud uut teavet, et binaaroptsioonid, mis on piisavalt pikaajalised, millele on lisatud prospekt ja mille risk on täielikult maandatud pakkuja või pakkuja rühma muu isiku poolt, ei põhjusta tõenäoliselt otsuse (EL) 2018/795 käsitletud investorite kaitse olulist probleemi. Sellist liiki binaaroptsiooni näide on inline warrant-tüüpi väärtpaber, mis kumulatiivselt vastab kõigile nendele tingimustele.

13. Kuigi sellist liiki binaaroptsiooni keerukus on võrreldav binaaroptsioonide keerukusega üldiselt, parandab miinimumtähtaja nõue keerukuse ja hägususe negatiivset mõju investoritele. Investorid võivad 90 päeva või pikema perioodi jooksul alates kuupäevast, kui toode esimest korda avaldati, saada mõistlikumalt põhjalikuma turuülevaate kui väga lühikese tähtajaga, mis on iseloomulik suuremale binaaroptsioonide turule, mis oli olemas enne otsuse (EL) 2018/795 kohaldamist. 90 päeva või pikem tähtaeg vähendab sageli korduvaid spekulatiivseid tehinguid, mis suurendavad kahjusid ja on seotud sõltuvuskäitumisega.

14. Binaaroptsioonide eriomadus, mis toimib võimalikke kahjulikke tagajärgi soodustava tegurina ning suurendab investorite tulu ja kahjuriski lahknevust, on paljude binaaroptsioonide pakkujate ja nende klientide vaheline huvide konflikt. Mõned ühingud pakuvad siiski binaaroptsioone, mis on nende tingimustega täielikult maandatud tururiskide suhtes. Kui selline riskimaandustegevus on seotud binaaroptsiooni pakkumisega ja sellega tegeleb pakkuja või pakkuja rühma muu isik ning kui binaaroptsiooniga ei saa ükski muu isikute rühm kasumit ega kahjumit (v.a varem avalikustatud komisjonitasud, tehingutasud ja seotud tasud), väheneb pakkuja- ja kliendivaheline huvide konflikt oluliselt. Binaaroptsioonidest saadava puhaskasumi puhul on eriti ebakindel, kas see tekib või mitte. Riske maandavatel pakkujatel ei ole stiimulit esitada alushindu valesti või spekuleerida kliendi vastu.

15. ESMA on saanud tõendeid, millest nähtub, et teisiti kui lühiajalise pakkumise korral, on riskimaandusega ärimudelid kooskõlas binaaroptsioonide piisavalt pikaajaliste pakkumistega. Riiklikud pädevad asutused, (7) kes teevad järelevalvet turgudel, kus riske maandavad pakkujad pakuvad pikaajalisi väärtpaberistatud binaaroptsioone, on kinnitanud, et seoses selliste toodetega ei ole nad tuvastanud juhtumeid, kus oleks teatatud olulisest kahjust üksikjaeklientidele. Lisaks ei ole BaFin saanud investoritelt ühtki kaebust seoses inline warrant-tüüpi väärtpaberitega.

16. Lisaks ja sellega seoses on nende pikaajaliste toodete läbipaistvuse miinimumtaseme tagamiseks ette nähtud nõue, et jaeinvestoritele kättesaadavaks tehtud binaaroptsioonidele tuleb lisada prospekt, mis on heaks kiidetud vastavalt Euroopa Parlamendi ja nõukogu direktiivile 2003/71/EÜ (8). Sellega tagatakse, et seoses nende toodete turundamise, levitamise ja müügiga jaeklientidele, tehakse investoritele kättesaadavaks nõutav teave pakkuja kohta, sh tema ärimudel ja finantsaruanded. Lisaks on kontrollib prospekti põhjalikult vastava riigi pädev asutus.

17. Samuti puuduvad tootespetsiifilised tõendid, et piisavalt pikaajaliste binaaroptsioonidega, millele on lisatud prospekt ja mille risk on täielikult pakkuja või pakkuja rühma muu isiku maandatav, seotud turundamis- ja levitamistegevus koosneks agressiivsest turundamispraktikast ja eksitavatest teabevahetusmeetoditest.

18. Kuigi ühegi kriteeriumi olemasolu ei oleks eraldi piisav, et lahendada investori kahjustamise riski, on ESMA saanud läbivaatamise perioodil uusi tõendeid, et binaaroptsioon, millel on kumulatiivne eelis heakskiidetud prospekti, piisavalt pika tähtaja ja täielikult pakkuja maandatava riski tõttu, ei põhjusta tõenäoliselt otsuses (EL) 2018/795 käsitletud investorikaitse olulist probleemi. Sellega kooskõlas tuleks binaaroptsioonid, mis vastavad nendele kolmele kriteeriumile, sõnaselgelt välja jätta ESMA toodetesse sekkumise ajutise meetme kohaldamisalast.

19. ESMA jätkab nende toodete läbi vaatamist ja sekkub, kui on vaja. Eelkõige on ESMA võtnud arvesse riski, et binaaroptsioonide pakkuja võib kasutada väljajätmist, et pakkuda tooteid, mille omadused on võrreldavad nende toodetega, mis tekitavad investorite kaitse olulisi probleeme, nt väljastades tooteid, mis soodustavad lühiajalisele kauplemisele iseloomulikku käitumist, sest kehtestavad piirhinna liiga lähedale väljastamisel kehtivale turuhinnale. ESMA ja riiklikud pädevad asutused jälgivad, kas tekib uusi levitamise trende, ning pööravad erilist tähelepanu toodetele, mis vaatamata nende pikaajalisusele on kavandatud nii, et soodustavad sellist lühiajalisele kauplemisele iseloomulikku käitumist.

20. Samuti sai ESMA läbivaatamise ajal teavet olemasolevate toodete kohta, mille puhul on tähtaja lõpus üks kahest eelmääratletud väljamaksest, millest kumbki ei ole väiksem kui esialgne investeering. Sellist tüüpi binaaroptsiooni väljamakse võib olla kas suurem või väiksem, kuid kummalgi juhul ei kaotaks investor raha võrreldes oma koguinvesteeringuga tootesse. Otsus (EL) 2018/795 on suunatud toodetele, mille puhul esineb risk, et investoritel tekib oluline kahju seoses nende koguinvesteeringuga tootesse. Seepärast peaks käesoleva pikendamisega õiguskindluse huvides sõnaselgelt välja jätma tooted, mille väljamaksestruktuuriga ei kaasne riski investori omavarale.

21. Kuna kavandatud meede võib olla piiratud ulatuses seotud põllumajandustoorme tuletisinstrumentidega, konsulteeris ESMA pädevate asutustega, kes vastutavad põllumajandustoodete turgude järelevalve, halduse ja reguleerimise eest määruse (EÜ) nr 1234/2007 (9) alusel. Ükski nendest asutustest ei esitanud vastuväiteid meetmete pikendamise vastu.

22. ESMA on teatanud pikendusotsuse ettepaneku riiklikele pädevatele asutustele.

ON VASTU VÕTNUD KÄESOLEVA OTSUSE:

Artikkel 1 Binaaroptsioonide ajutine keelustamine seoses jaeklientidega 1. Binaaroptsioonide jaeklientidele turundamine, levitamine või müük on keelatud. 2. Lõike 1 eesmärkidel on binaaroptsioon olenemata sellest, kas sellega kaubeldakse kauplemiskohas või mitte, tuletisinstrument, mis vastab järgmistele tingimustele: a) seda peab arveldama rahas või seda võib arveldada rahas ühe poole valikul muul juhul kui kohustuste täitmata jätmise või muu lõpetamisega seotud sündmuse tõttu; b) see võimaldab väljamaksete tegemist üksnes selle sulgumisel või aegumisel; c) selle väljamaksed on piiratud järgmisega: i) eelmääratletud fikseeritud summa või nullsumma, kui tuletisinstrumendi alusvara vastab ühele või mitmele eelnevalt kindlaksmääratud tingimusele; ja ii) eelmääratletud fikseeritud summa või nullsumma, kui tuletisinstrumendi alusvara ei vasta ühele või mitmele eelnevalt kindlaksmääratud tingimusele. 3. Lõike 1 keeldu ei kohaldata järgmisele: a) binaaroptsioon, mille eelmääratletud fikseeritud summad on vähemalt võrdsed jaekliendi kogumaksega binaaroptsiooni eest koos mis tahes komisjonitasude, tehingutasude ja muude seotud kuludega; b) binaaroptsioon, mis vastab järgmistele tingimustele: i) tähtaeg väljastamisest kuni sulgumiseni on vähemalt 90 kalendripäeva; ii) üldsusele on kättesaadav vastavalt direktiivile 2003/71/EÜ koostatud ja heakskiidetud prospekt ning iii) binaaroptsioon ei põhjusta binaaroptsiooni kogu tähtajal pakkujale tururiski ning pakkuja või pakkuja rühma muu isik ei saa binaaroptsiooniga seoses kasu ega kahju, v.a varem avalikustatud komisjonitasud, tehingutasud ja muud seotud tasud.

Artikkel 2 Kõrvalehoidmise tegevuses osalemise keeld Keelatud on teadlikult või tahtlikult osalemine tegevustes, mille eesmärk või tulemus on artiklis 1 sätestatud nõuetest kõrvale hoidmine, sealhulgas binaaroptsioonide pakkuja asendajana tegutsemine.

Artikkel 3 Jõustumine ja kohaldamine 1. Käesolev otsus jõustub järgmisel päeval pärast selle avaldamist Euroopa Liidu Teatajas. 2. Käesolevat otsust kohaldatakse kolm kuud alates 2. oktoobrist 2018.

Pariisis, 21. september 2018 Järelevalvenõukogu nimel esimees Steven MAIJOOR

(1) ELT L 331, 15.12.2010, lk 84.

(2) ELT L 173, 12.6.2014, lk 84.

(3) ELT L 87, 31.3.2017, lk 90.

(4) Euroopa Väärtpaberiturujärelevalve 22. mai 2018. aasta otsusega (EL) 2018/795, millega keelatakse ajutiselt binaaroptsioonide jaeklientidele turundamine, levitamine või müük ELis vastavalt Euroopa Parlamendi ja nõukogu määruse (EL) nr 600/2014 artiklile 40 (ELT L 136, 1.6.2018, lk 31).

(5) Vastasid järgmised 20 riiklikku pädevat asutust: Cyprus Securities and Exchange Commission (CY – CySEC), Comisión Nacional del Mercado de Valores (ES – CNMV), Autoriteit Financiele Markten (NL – AFM), Czech National Bank (CZ – CNB), Finanzmarktaufsicht (AT – FMA), Finnish Financial Supervisory Authority (FI – FSA), Comissão do Mercado de Valores Mobiliários (PT – CMVM), Malta Financial Services Authority (MT – MFSA), Financial Supervisory Authority (IS – FME), Financial Services and Markets Authority (BE – FSMA), Commissione Nazionale per le Società e la Borsa (IT – Consob), Financial Supervision Commission (BG – FSC), Bundesanstalt für Finanzdienstleistungsaufsicht (DE – BaFin), Autorité des Marchés Financiers (FR – AMF), Magyar Nemzeti Bank (HU – MNB), Financial Conduct Authority (UK – FCA), Commission de Surveillance du Secteur Financier (LU – CSSF), Romanian Financial Supervisory Authority (RO – FSA), Agencija za trg vrednostnih papirjev (SL – SMA), Central Bank of Ireland (IE – CBI).

(6) 4. juunil 2018 võttis ühe EMP EFTA riigi pädev asutus NO-Finanstilsynet vastu riiklikud toodetesse sekkumise meetmed, mille kohaldamistingimused ja -kuupäevad on samad nagu ESMA meetmetel. Lisaks avaldas Islandi finantsjärelevalveamet 5. juulil 2018, et oma riikliku õiguse alusel käsitab ta binaaroptsioonide turundamist, levitamist ja müüki olevana vastuolus väärtpaberikaubanduse nõuetekohase ja kindla äritegevuse korra ja tavaga (väärtpaberitehingute seaduse nr 108/2017 artikkel 5).

(7) DE-BaFin, FR-AMF

(8) Euroopa Parlamendi ja nõukogu 4. novembri 2003. aasta direktiiv 2003/71/EÜ väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta (ELT L 345, 31.12.2003, lk 64).

(9) Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, 16.11.2007, lk 1).